ΓΡΑΠΤΗ ΕΡΩΤΗΣΗ E-1643/98

υποβολή: Herbert Bösch (PSE) προς την Επιτροπή

(29 Μαΐου 1998)

Θέμα: Διατάξεις για την εργασία μισθωμένου εργατικού δυναμικού στον οικοδομικό τομέα στην ΟΔΓ

1. Μιά αυστριακή εταιρεία κατασκευάζει λίαν εξειδικευμένα συστήματα καλουπιών με βάση χαλύβδινα στοιχεία στήριξης τα οποία επί τόπου απλώς συναρμολογούνται. Συνιστά η γερμανική απαγόρευση αυτής της συναρμολόγησης με τη χρησιμοποίηση μισθωμένου εργατικού δυναμικού ανεπίτρεπτη παραβίαση από την ΟΔΓ της ελεύθερης κυκλοφορίας εμπορευμάτων, σύμφωνα με το άρθρο 30 της Συνθήκης για την ίδρυση της Ευρωπαϊκής Κοινότητας;

2. Σε περίπτωση που πρόκειται για ελεύθερη παροχή υπηρεσιών σύμφωνα με το άρθρο 59 της εν λόγω Σςυνθήκης αντιβαίνουν τότε οι γερμανικές διατάξεις για την γενική απαγόρευση κάθε χρησιμοποίησης μισθωμένου εργατικού δυναμικού στον οικονομικό τομέα στο πνεύμα των διατάξεων της οδηγίας 96/71/ΕΚ(1), της 16ης.12.1996, σχετικά με την απόσπαση εργαζομένων θεσπιζομένων για το μέλλον και κατά συνέπεια πρόκειται, υπό το πρίσμα αυτό για παραβίαση από την Ομοσπονδιακή Δημοκρατία της Γερμανίας, της ελεύθερης παροχής υπηρεσιών;

3. Εφόσον οι διατάξεις της Ομοσπονδιακής Δημοκρατίας της Γερμανίας είναι σύμφωνες με την προαναφερθείσα οδηγία 96/71/ΕΚ της 16.12.1996, δεν θα έπρεπε άραγε να εκληφθεί ως δεδομένο ότι η εν λόγω οδηγία είναι αυτή καθεαυτή υπερβολική και αντιβαίνει στο άρθρο 59 της Συνθήκης για την ίδρυση της Ευρωπαϊκής Κοινότητας, αφού με αυτή απαγορεύεται σχεδόν απόλυτα η χρησιμοποίηση μισθωμένου εργατικού δυναμικού και τούτο μάλιστα ανεξάρτητα από το εάν ανταποκρίνεται επαρκώς ή όχι, με τις διατάξεις που θεσπίζει ήδη η οδηγία σχετικά με την απόσπαση εργαζομένων, στις υποχρεωτικές απαιτήσεις που διέπουν τα θέματα κοινού ενδιαφέροντος;

Απάντηση του κ. Monti εξ ονόματος της Επιτροπής

(13 Ιουλίου 1998)

1. Η απαγόρευση της χρησιμοποίησης εργατικού δυναμικού έναντι αμοιβής αποτελεί εθνικό μέτρο που θα μπορούσε να βλάψει την ελευθερία διασυνοριακής παροχής υπηρεσιών και όχι την ελεύθερη κυκλοφορία εμπορευμάτων(2). Στη Γερμανία, η απαγόρευση υφίσταται μόνο για την οικοδομική βιομηχανία, στην οποία υπάγεται και η δραστηριότητα που περιεγράφη στην ερώτηση του Αξιότιμου Μέλους.

2. Το συμβιβάσιμο του μέτρου θα έπρεπε να εξεταστεί υπό το πρίσμα του άρθρου 59 της συνθήκης της ΕΕ. Ωστόσο, στην ερώτηση δεν υπάρχουν αρκετά στοιχεία που να επιτρέπουν στην Επιτροπή να αποφανθεί σχετικά με το συμβιβάσιμο του μέτρου με το άρθρο 59 της συνθήκης, ιδιαίτερα αν η παροχή υπηρεσιών είναι διασυνοριακού χαρακτήρα και αφορά κάποια υπηρεσία που παρέχει ο εργαζόμενος με νόμιμο και ανάλογο τρόπο στην Αυστρία ως κράτος μέλος καταγωγής του.

3. Η οδηγία 96/71/ΕΕ(3) σχετικά με την απόσπαση εργαζομένων στο πλαίσιο διεθνικής παροχής υπηρεσιών δε θίγει τα εθνικά μέτρα που απαγορεύουν τη διάθεση εργατικού δυναμικού, αλλά τους όρους εργασίας και απασχόλησης σε περίπτωση που οι μισθωτοί εργαζόμενοι αποσπαστούν προσωρινώς για την εκτέλεση εργασίας στο έδαφος ενός κράτους μέλους άλλου από το κράτος στο έδαφος του οποίου εργάζονται συνήθως. Εν πάση περιπτώσει, η Επιτροπή είναι της γνώμης ότι η εν λόγω οδηγία είναι σύμφωνη με το άρθρο 59 της συνθήκης της ΕΕ.

(1) ΕΕ L 18 της 21.1.1997, σελ. 1.

(2) Βλ. την απόφαση της 17.12.1981 του Δικαστηρίου, υπόθεση "Webb" (279/82), Συλλογή 1981, σ. 3305.

(3) ΕΕ L 18 της 21.1.1997.